כפר מרמורק נוסד בז' כסלו תרצא (24.11.1930). מייסדי הכפר הם אנשי העלייה השנייה, שעלו ממחוז שרעב בתימן בשנת 1912 והתיישבו בקבוצת כנרת. אחרי שמונה עשרה שנים של האחזות וייבוש ביצות, נאלצו לעקור למען הרחבתה של קבוצת כנרת ולעבור לכפר מרמורק, הסמוך לרחובות. מ-17 המשפחות שהגיעו לכנרת, נותרו 10 משפחות, שהגיעו לרחובות.
הכפר נקרא ע"ש אלכסנדר מרמורק, מעוזריו של ד"ר הרצל.
בשנת 1931 הורחבה שכונת מרמורק. עיתון "הארץ" תיאר את ההרחבה: "במעמד קהל אורחים, שבהם אוסישקין, ביאליק, גולדברג, גלוסקין, לוין אפשטיין, הרצפלד, ב"כ קבוצת שילר וגבעת ברנר, והמחותנים העיקריים עצמם – התימנים, שבשבילם עומדים הבתים להיבנות, הונחה בל"ג בעומר אבן הפינה לבניין 40 בית על יד שכונת מרמורק, מתרומתו של ה' ישראל רוקח מאמריקה".